भाखें दें गीति सौंदर्य दा मुल्ल पाने आस्तै संगीत शास्त्रै दी स्वरलिपि जां ‘नोटेशन’ दी पद्धति गी समझना पौग। ए गल्ल बी सोलां आने सच्च ऐ जे भाखे दे रचनाकारें ग नां ते पिंगल शास्त्र औंदा हा ते नां गै उनें लघु-गुरु जां सुर-ताल दी अ ई उ गै पढ़ी दी ही। पर भाखां गाने आले दा सुर-ताल स्वौकी गै इन्ना सधे दा हुन्दा ऐ जे गांदे होई उन्दे गीति-तत्व च कोई बाधा नईं पौंदी। एह्‌दा मतलब इयै निकलदा ऐ जे भाखां इक नेईं गान पद्धति ऐ जेह्‌दी मुक्ख प्रवृत्ति आनंदजात्मक ऐ ते ए आनंद मनुक्खी संवदनाएं कन्ने जुड़े दी ऐ। एह्‌दा प्रमाण असेंगी भाखें दे थोह्‌ड़े जे अध्ययन कन्ने गै थोई जन्दा ऐ। कीजे इन्दे च मिलन-बजोग, शोक, मोह् दुक्ख, क्षोभ जनेह् सब्बै मानवी सेवेंग भरभूर मात्रा च थोंदे न। अपने अंदरूनी पक्खै च भाखां भलेयां ते पक्की चाल्ली जनमानस दिएं जींदी-जागदिएं लैह्‌रें कन्ने कुलबुलांदियां न। भावुक मनुक्खै दा सिरै थमां पैरें तकर नेकां-नेक भावें दे खट्टे-मिट्टे रसें कन्ने अभिषेक करने दी पूरी सरमत्था इनें लोकगीतें च रज्जी-रज्जी भरी दी ऐ।